Lietošanas instrukcija: informācija lietotājam

**Bepanthen 50 mg/g ziede**

*dexpanthenolum*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts, vai farmaceits Jums teicis.

* Saglabājiet šo instrukciju! Iespējams, ka vēlāk to vajadzēs pārlasīt.

1. Ja Jums nepieciešama papildu informācija vai padoms, vaicājiet farmaceitam.
2. Ja Jums rodas jebkādas blakusparādības, konsultējieties ar ārstu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.
3. Ja pēc 7 dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt:**

1. Kas ir Bepanthen ziede un kādam nolūkam to lieto

2. Kas Jums jāzina pirms Bepanthen ziedes lietošanas

3. Kā lietot Bepanthen ziedi

4. Iespējamās blakusparādības

5. Kā uzglabāt Bepanthen ziedi

6. Iepakojuma saturs un cita informācija

**1. Kas ir Bepanthen ziede un kādam nolūkam to lieto**

Bepanthen ziedes aktīvā viela ir dekspantenols, kas iestrādāts eļļu saturošā emulsijā, kas labi uzsūcas.

Ādas šūnās dekspantenols ātri pārvēršas pantotēnskābē. Pantotēnskābe piedalās gan ādas veidošanā, gan atjaunošanā.

Bepanthen ziedi lieto:

1. nelielu apdegumu un skrambu, ādas iekaisuma (radies, piemēram, staru terapijas, fototerapijas vai ultravioletā starojuma ietekmē), hronisku čūlu un izgulējumu, ādas plīsumu pie anālās atveres, ādas transplantātu dzīšanas un epitelizācijas veicināšanai,
2. ādas nobrāzumu, saplaisājumu ārstēšanai un profilaksei,
3. sausas ādas aprūpei,
4. mātēm bērna krūts barošanas periodā krūts dziedzeru regulārai aprūpei un saplaisājušu krūšu galu ārstēšanai,
5. zīdaiņu aprūpē par aizsargslāni pret autiņu radītu mitrumu un nobrāztas, apsārtušas ādas un autiņu radītu izsitumu ārstēšanai,
6. kā papildus zāles pacientiem, kuri ārstējas ar kortikosteroīdu preparātiem, kā arī kortikosteroīdu lietošanas pārtraukumos.

**2. Kas Jums jāzina pirms Bepanthen ziedes lietošanas**

**Nelietojiet Bepanthen ziedi šādos gadījumos:**

1. ja Jums ir alerģija pret aktīvo vielu vai kādu citu (6. punktā minēto) šo zāļu sastāvdaļu.

**Brīdinājumi un piesardzība lietošanā**

Bepanthen ziedes lietošana jāpārtrauc alerģisku reakciju parādīšanās gadījumā.

Konsultējieties ar ārstu vai farmaceitu, ja

- Jums ir kāda cita slimība,

- Jums ir alerģija,

- Jūs lietojat kādas citas zāles (tai skaitā bezrecepšu zāles).

Jāuzmanās, lai Bepanthen neiekļūst acīs. Ja tas tomēr notiek, acis nekavējoties jāizskalo ar lielu ūdens daudzumu.

Atklātu ādas apvidu (piemēram, sejas un roku) vai apmatotu ādas daļu ārstēšanai Jūs varētu izvēlēties Bepanthen krēmu - vieglu, ātri iesūcošos zāļu formu.

Inficētu brūču ārstēšanai jums jālieto antiseptisks līdzeklis, piemēram, Bepanthen Plus.

Gadījumā, kad vienlaicīgi ar Bepanthen ziedi ārstēšanas apvidū tiek lietoti lateksa saturoši izstrādājumi, piemēram, prezervatīvi un/vai diafragma, tā sastāvdaļas var bojāt lateksa saturošus izstrādājumus. Tāpēc tie vairs var nebūt efektīvi kā kontracepcijas līdzekļi vai kā aizsardzība pret seksuāli transmisīvajām slimībām, piemēram, HIV infekciju. Konsultējieties ar ārstu vai farmaceitu, ja jums nepieciešama papildu informācija.

**Citas zāles un Bepanthen ziede**

Nav zināms, ka Bepanthen ziedei būtu kāda mijiedarbība ar citām zālēm.

Pastāstiet ārstam vai farmaceitam par visām zālēm, kuras lietojat, pēdējā laikā esat lietojis vai varētu lietot.

**Grūtniecība un barošana ar krūti**

Bepanthen ziedi var lietot grūtniecības un krūts barošanas periodā. Ja krūts barošanas laikā Bepanthen lieto saplaisājušu krūtsgalu ādas ārstēšanai, pirms krūts barošanas āda ir rūpīgi jānomazgā.

Pirms jebkuru zāļu lietošanas konsultējaties ar ārstu vai farmaceitu.

**Transportlīdzekļu vadīšana un mehānismu apkalpošana**

Bepanthen ziedes lietošana neietekmē šīs funkcijas.

**Bepanthen ziede satur cetilspirtu, stearilspirtu un vilnas taukus (lanolīnu)**

Cetilspirts, stearilspirts un vilnas tauki (lanolīns) var izraisīt lokālas ādas reakcijas (piemēram, kontaktdermatītu).

**3. Kā lietot Bepanthen ziedi**

1. Bojāta āda (nelieli apdegumu un skrambas), ādas iekaisums (radies, piemēram, staru terapijas, fototerapijas vai ultravioletā starojuma ietekmē), hroniskas čūlas un izgulējumi, ādas plīsumi pie anālās atveres, ādas transplantāta dzīšanas un epitelizācijas veicināšana, sausa āda): pēc nepieciešamības uzklājiet Bepanthen ziedi vienu vai vairākas reizes dienā.
2. Mātēm, kas baro bērnu ar krūti: uzklājiet Bepanthen ziedi uz krūtsgala pēc katras krūts barošanas reizes.
3. Zīdaiņa aprūpe: katrā autiņu nomainīšanas reizē pēc rūpīgas notīrīšanas ar ūdeni uzklājiet Bepanthen ziedi uz bērna dibentiņa un cirkšņiem.

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis(-kusi). Neskaidrību gadījumā vaicājiet ārstam vai farmaceitam.

Ja Jums ir kādi jautājumi par šo zāļu lietošanu, jautājiet savam ārstam vai farmaceitam.

Ja Jūs uzskatāt, ka zāles darbojas pārāk vāji vai spēcīgi, konsultējieties ar ārstu vai farmaceitu.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Ar Bepanthen ziedes lietošanu saistītas blakusparādības novērotas reti. Tās ir alerģiskas reakcijas un alerģiskas ādas reakcijas, piemēram, kontaktdermatīts, alerģiskais dermatīts, nieze, eritēma, izsitumi, nātrene, ādas kairinājums, čūlas.

**Vai Bepanthen ziedi ir iespējams pārdozēt?**

Aktīvajai vielai pantotēnskābei pat lielā devā ir laba panesamība, tāpēc literatūrā tā tiek uzskatīta par netoksisku vielu.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: www.zva.gov.lv. Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Bepanthen ziedi**

Uzglabāt šīs zāles bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz kastītes un tūbiņas pēc “EXP”. Derīguma termiņš attiecas uz norādītā mēneša pēdējo dienu.

Uzglabāt temperatūrā līdz 25oC.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Bepanthen ziede satur**

* Aktīvā viela ir dekspantenols. 1 grams ziedes satur 50 mg dekspantenola.
* Citas sastāvdaļas ir: Protegin X (minerāleļļa, baltais vazelīns, ozokerīts, gliceriloleāts, lanolīnspirts), cetilspirts, stearilspirts, baltais bišu vasks, vilnas tauki (lanolīns) (E 913), baltais vazelīns, mandeļu eļļa, vazelīneļļa, attīrīts ūdens.

**Bepanthen ārējais izskats un iepakojums**

Alumīnija tūbiņas ar 3,5, 15, 20, 30, 50 un 100 g ziedes, ar baltu polipropilēna vāciņu.

**Reģistrācijas apliecības īpašnieks**

UAB Bayer

Sporto 18

LT-09238 Vilnius

Lietuva

**Ražotājs**

GP Grenzach Productions GmbH

D-79639, Grenzach-Wyhlen, Vācija

Lai saņemtu papildu informāciju par šīm zālēm, lūdzam sazināties ar reģistrācijas apliecības īpašnieka vietējo pārstāvniecību:

SIA Bayer

Skanstes 50

LV-1013, Rīga

Latvija

Tālr. 67845563

**Šī lietošanas instrukcija pēdējo reizi pārskatīta 06/2020**